Ġużè Galea Ġużè Galea (Ħal-Qormi, 17 ta' Lulju 1901 – 26 ta' Marzu 1978) kien tabib u kittieb Malti. Studja fis-Seminarju tal-Arċisqof (1914-17) u wara fil-Kulleġġ ta' San Alwiġi (1918-20). Mill-Università ta' Malta ħa l-lawrja ta' spiżjar (Ph.C.) fl-1925 u ta' tabib (M.D.) fl-1928. Mar jistudja Londra fejn speċjalizza fis-Saħħa Pubblika u ħa id-Diploma fis-Saħħa Pubblika (D.P.H.) mir-R.C.P.S. fl-1932 u wara sar "Fellow of the Royal Society of Health". Għamel karriera fis-servizz tas-saħħa tal-gvern Malti. Kien uffiċjal mediku reżidenti mill-1928 sal-1930, uffiċjal mediku għall-kwarantina mill-1932 sal-1937, uffiċjal mediku għas-saħħa pubblika mill-1937 sal-1947, uffiċjal għoli tas-saħħa mill-1949 sal-1951, uffiċjal mediku prinċipali tal-gvern u suprintendent tas-saħħa pubblika mill-1951 sal-1961. Fl-Università ta' Malta kien lecturer fil-Mediċina Forensika mill-1949 sal-1955 u professur tal-Mediċina Forensika mill-1955 sal-1961. Ippubblika bosta artikli fuq il-mediċina f'rivisti Maltin u internazzjonali u kien imdaħħal f'bosta kumitati li kellhom x'jaqsmu ma' xogħol soċjali u filantropiku. Ġużè Galea kien jinteressa ruħu ħafna f'raħal twelidu u fl-1925 meta kien għadu student tal-mediċina ppubblika "Il-Knisja ta' Ħal Qormi" u sitt snin wara " Storja Qasira ta' l-Ordni Kostantinjan ta' San Ġorġ". Kellu interess kbir fl-istorja u kiteb bosta rumanzi storiċi. Kiteb ukoll xi bijografiji storiċi qosra interessani u artikli f' "Melita Historica". Il-folklor kien qasam ieħor li studja u kiteb xi riċerki f'dan il-qasam. Kien President tal-Akkademja tal-Malti mill-1942 sal-1973 u President tal-"The Malta Society of Arts, Manufactures and Commerce" mill-1960 sal-1966.